Adolphe Menjou

**Adolphe Menjou** (nombre artistico d**'Adolphe Jean Menjou**), naixito de Pittsburgh (Pennsilvania) o 18 de febrero de 1890 y muerto en Beverly Hills (California) o 29 d'octubre de 1963, estió un actor estausunidense, activo en o cine estausunidense dende mayetos d'os anyos 1910.

En a suya vasta filmografía (treballó en mas de 150 cintas) cal destacar-ne bellas cintas como *[[A Gentleman of Paris (cinta de 1927)|A Gentleman of Paris]]* (1927, Harry d'Abbadie d'Arrast), *[[Morocco (cinta de 1930)|Morocco]]* (1930, Josef von Sternberg), *[[The Front Page (cinta de 1931)|The Front Page]]* (1931, Lewis Milestone), *[[A Farewell to Arms (cinta de 1932)|A Farewell to Arms]]* (1932, Frank Borzage), *[[Morning Glory (cinta de 1933)|Morning Glory]]* (1933, Lowell Sherman), *[[A Star Is Born (cinta de 1937)|A Star Is Born]]* (1937, William A. Wellman), *[[State of the Union]]* (1948, Frank Capra), *[[Across the Wide Missouri (cinta)|Across the Wide Missouri]]* (1951, William A. Wellman), u *[[Paths of Glory]]* (1957, Stanley Kubrick).

## Biografía
Naxiu d'a ciudat de Pittsburgh, en l'estau de Pennsilvania, en una familia de orichen francés o 18 de febrero de 1890, se formó en bellas Academias Militars, en estar o suyo deseyo d'esdevenir incheniero militar, continando a suya formación universitaria en a Universidat Cornell en Ithaca, en l'estau de Nueva York.

Tanimientres, en zagueras s'adedicó a lo mundo d'os escenarios, en primeras treballando en o vodevil, ta pasar-se dende meyaus d'os anyos 1910 enta lo mundo d'o cine, que alavez encara yera o cine mudo, con papels chicoz, no estando mai protagonista de garra cinta.

En 1917, cuan os Estaus Unius dentroron en a Primera Guerra Mundial fendo parte d'os Aliaus, Adolphe s'incorporó en l'Exercito estausunidense como oficial en o Cuerpo d'inchenieros militars. Ixo li comportó una gran facilidat ta fer en l'esdevenidero papels como militar u como aristocrata.

En a posguerra tenió una destacada carrera como actor, que no s'interrumpió en plegar o cine sonoro, a diferencia de muitos d'os suyos companyers, que no s'adaptoron bien en o nuevo medio. Pero en rematar a Segunda Guerra Mundial a suya carrera se resintió como consecuencia de que, por as suyas indeyas conservadoras (yera un cerenyo anticomunista) colaboró activament en la clamada *[[cazata de bruixas]]* organizada por o *[[Comité d'Actividaz Antiamericanas]]* impulsau por o senador Joseph McCarthy, estando asinas marchinau por o sector mas progresista d'o cine estausunidense, rematando asinas a suya carrera. En as suyas declaracions plegó a afirmar que calía portar a los comunistas enta los disiertos Texas ta que los amortasen os texanos, y acusó a bels actors de transmitir l'ideolochía comunista en a escena a traviés d'os suyos chestos u miradas. Stanley Kubrick li ufrió o papel d'o repelent *mayor cheneral Georges Broulard* en a cinta *[[Paths of Glory]]* en 1957 y posteriorment se diz que li heba produciu un gran placer dar-li iste papel a l'archireaccionario Adolphe Menjou.

## Premios
En 1931 Adolphe Menjou fue nominato a o premio Oscar a o Millor Actor por o suyo papel en a cinta *[[The Front Page (cinta de 1931)|The Front Page]]*, de Lewis Milestone.

En 1960, se li adhibió una estrela a lo *[[Paseyo d'a Fama de Hollywood]]*, estando a suya estrela situada en o 6826 de Hollywood Boulevard d'a ciudat de Los Angeles.

## Filmografía

## Referencias

## Se veiga tamién
* Cintas interpretadas por Adolphe Menjou.

## Vinclos externos

*  Adolphe Menjou en IMDb.
*  Obras d'Adolphe Menjou en o Internet Archive.
*  Adolphe Menjou en TCM Movie Database.
*  Adolphe Menjou en AllMovie.